הרב א. קניגסברג שאלות לחזרה במסכת בבא קמא – פרק הכונס (נז:-סב.) אייר תשע"ט

1. במה נסתפקו התוס' (נז:) בדין טוען טענת גנב? תן ג' דרכים לבאר ספק התוס' – לפי השיטה מקובצת, לפי הש"ך, ולפי הקצות החושן.

[תוס' (נז: ד"ה נמצא), שטמ"ק שם (ד"ה נמצא), ש"ך (סי' סו ס"ק קכו), קצוה"ח (סי' רצא ס"ק יז), רש"י (נז: ד"ה קרנא)]

2. מה הדין אם שומר חנם על עבדים שטרות וקרקעות פשע, האם חייב הוא לשלם – לפי הרמב"ם, ולפי התוס' בב"מ? ולמה?

[רמב"ם הל' שכירות (פ"א ה"ג, פ"ב ה"ג) וראב"ד שם, תוס' ב"מ (נז:), נתיה"מ (סי' רצא ס"ק לד)]

3. "נפלה לגינה משלמת מה שנהנית." מה חידש רב בפירוש המשנה – לפי מסקנת הגמ'? במה נחלקו התוס' והראב"ד בביאור החילוק בין נפלה לגינה לירדה כדרכה? מה הקשה התורת חיים על שיטת התוס' מדברי הגמ' לקמן (נח.)? ומה תירץ על זה המהר"ם שי"ף?

[גמ' (נח.), תוס' (נז: ד"ה נפלה) ומהר"ם שי"ף שם, שטמ"ק (נז: ד"ה אבל) בשם הראב"ד]

4. מבואר בגמ' שאם א' מבריח ארי מנכסי חבירו פטור הניצול מלשלם לו. מתי נחשב מבריח ארי ומתי לא – לפי הגמ'? כיצד פירשו התוס' את דברי הגמ'? תן ב' מקרים שחייב לשלם למי שמציל ממונו מהפסד? למה חייב לשלם לו הא אינו אלא מבריח ארי? מה תירץ על זה הר"י? לפי הר"י למה פורע חובו הוי מבריח ארי ופטור מלשלם לו? תן ב' טעמים לכך.

[גמ' (נח.) ותוס' שם (ד"ה א"נ)]

5. למה פטור מלשלם למבריח ארי מנכסי חבירו – לפי הש"ך בדעת רש"י? האם אפשר לבאר דעת הר"י לפי סברא זו? כיצד ביאר הג"ר שמעון שקאפ בדעת הר"י?

[רש"י (נח. ד"ה אימא), ש"ך (סי' קכח ס"ק ח), תוס' שם (ד"ה א"נ), גמ' (כ.-כ:), הגר"ש שקאפ]

6. אם דחפה בהמה לחברתה ונפלה לגינה ואכלה, האם שומר חנם חייב לשלם לבעל השדה – לפי הגמ' בב"ק? מה הקשה על זה הנמוק"י? מה תירצו על זה התוס'\והרא"ש? ומה תירץ הנמוק"י בשם הרמב"ן? תן ב' דרכים לבאר דברי הרמב"ן. ומאי נפקא מינה בין הדרכים?

[גמ' (נח.), רי"ף (כד: בדפיו) ונמוק"י שם, רא"ש (סי' ז), תוס' ב"מ (צג: איבעי), ריטב"א ב"מ (צג:)]

7. "נפלה לגינה משלמת מה שנהנית." במה נחלקו רב כהנא ור' יוחנן בזה? ובאר שיטותיהם – לפי רש"י\והשטמ"ק, ולפי התוס'\והרא"ש.

[גמ' (נח.) ורש"י שם (ד"ה אלא), שטמ"ק שם (ד"ה אבל), תוס' שם (ד"ה לא) ורא"ש שם (סי' ז)]

8. מבואר במשנה שאם ירדה הבהמה כדרכה לגינה משלמת מה שהזיקה. כמה משלמת – לפי הת"ק, ולפי ר"ש? באר שיטת הת"ק – לפי הרמב"ם בפירוש המשניות, ולפי תלמיד ר"ת? ותן ב' נפקא מינה בין השיטות.

[משנה (נה:) ורמב"ם פיהמ"ש שם, תלמיד ר"ת (מז. ד"ה וכן), תוס' ב"מ (צט: ד"ה באותה) ושטמ"ק שם]

9. הגמ' בכתובות נקטה בפשיטות דכל העומד לגזוז כגזוז דמי לענין גביית החוב. מה הקשו על זה הראשונים? ומה תירצו התוס' בב"ק, והתוס' בשבועות? כיצד ביאר הגרי"ד את דברי התוס' בשבועות? ואיזה ראיה הביא לסברתו מדברי הרא"ה?

[תוס' (נט: ד"ה ופסק), תוס' שבועות (מג. ד"ה כבצורות), גמ' ב"ק (יב.), נמוק"י (לד: ברי"ף) בשם הרא"ה]

10. "המגדיש בתוך שדה חבירו שלא ברשות ואכלתן בהמתו של בעה"ב פטור." מהו טעם הדבר – לפי הר"י מלוניל, ולפי המכילתא? ותן נפקא מינה בין השיטות. מה היא שיטת המאירי בזה? באר במה נחלקו הר"י מלוניל והמאירי.

[ר"י מלוניל (נט: ד"ה מתני') ומאירי שם, מכילתא (כב, ד)]

11. מבואר בגמ' דבנטר בי דרי כו"ע מודו דנתינת רשות הויא כקבלת שמירה. במה נחלקו המאירי והטור בביאור ענין נטר בי דרי? מה הוסיף הראב"ד בענין זה? ובאר דבריו.

[טור (חו"מ סי' שצג ס"ד), מאירי (נט:), רמב"ם וראב"ד הל' נזקי ממון (פ"ג הט"ו) ולחם משנה שם]

12. האם יש נפקא מינה למעשה בנטר בי דרי אפי' לרבנן דפליגי עליה דרבי – לפי הרא"ש? באר. למה הטור לא הביא שיטת הרא"ש – לפי הסמ"ע? באר.

[רא"ש (סי' י) ופלפולא חריפתא שם, סמ"ע (סי' שצג ס"ק ז)]

13. מתי השולח את הבעירה ביד חרש שוטה וקטן פטור בדיני אדם, ומתי חייב – לפי ריש לקיש, ולפי ר' יוחנן? איזה טעם נתנה הגמ' (ט:) לשיטת ריש לקיש לחלק בין שור ובור לבין אש? ובמה נחלקו רש"י ותוס' שם בביאור הדבר?

[גמ' (נט:), גמ' (ט:) ורש"י שם, תוס' שם (ד"ה שור)]

14. לפי ר' יוחנן מתי השולח את הבעירה ביד חרש שוטה וקטן חייב אפי' בדיני אדם? מה בין זה למסר לו שלהבת – לפי השטמ"ק (ט:), ולפי רש"י (כב:)? מה הקשה התוס' רי"ד על דברי רש"י? ומה תירץ? כיצד אפשר ליישב קושיתו באופן אחר?

[שטמ"ק (ט: ד"ה שור), רש"י (כב: ד"ה ור' יוחנן) ותוס' רי"ד שם, נמוק"י (כה. ברי"ף)]

15. תנן במתני' (נט:) "לבתה הרוח כולן פטורין." וקשה הרי בעלמא חייב באש אף אם כח הרוח מעורב בו, ולמה הכא פטור? מה תירצו על זה הר"י, התוס', והרא"ה?

[תוס' (נט: ד"ה לבתה), שטמ"ק שם (ד"ה אבל), רבינו פרץ שם (ד"ה ליבתו)]

16. איזה ראיה הביאו התוס' מדברי הגמ' (ט:) לדחות שיטת הרא"ה? וכיצד דחה רבינו פרץ ראיה זו? במה נחלקו התוס' ורבינו פרץ? מה הקשר בין מחלוקת זו למחלוקת התוס' והרשב"א בגדר החיוב במעמיד בהמת חבירו ע"ג קמת חבירו?

[תוס' (נט:) ורבינו פרץ שם, תוס' (נו: ד"ה המעמיד) והגהות הגר"א שם (אות א') וקובץ שיעורים שם]

17. "ליבה וליבתה הרוח, אם יש בליבויו כדי ללבותה חייב ואם לאו פטור." מה הקשה על זה הגמ'? ותן ד' התירוצים שנאמרו בגמ' ליישב קושיא זו. במה נחלקו הראשונים בביאור דברי אביי? תן דברי רש"י, וב' דיעות התוס' בזה. למה לא רצו התוס' לפרש כמו רש"י?

[גמ' (ס.) ורש"י שם (ד"ה מצד), תוס' שם (ד"ה ליבה)]

18. כיצד ביארו התוס' בדברי רב אשי? מה קשה עליו? וכיצד ביאר הפני יהושע? איזה חידוש הוסיף הפני יהושע בענין זה? ותן ב' הראיות שהביא לשיטתו – א' מדברי הגמ', וא' מדברי התוס' לקמן. כיצד אפשר לדחות ב' הראיות?

[תוס' (ס. ד"ה רב) ופני יהושע שם, גמ' (כו:), תוס' (ס. ד"ה והכא)]

19. מבואר בגמ' (ס.) דלרבנן "או הקמה" בא לרבות שחייב באש על כל בעלי קומה. מה פירוש "כל בעלי קומה" – לפי רש"י, לפי התוס', ולפי המאירי? למה הוה אמינא שאינו חייב על כל בעלי קומה?

[רש"י (ס. ד"ה כל) ותוס' שם (ד"ה לרבות) ומאירי שם (ד"ה כבר), רש"י (סא: ד"ה היה)]

20. "היה גדי כפות לו ועבד סמוך לו ונשרף עמו חייב." למה נשנית בבא זו באמצע המשנה דמיירי בדין טמון באש? תן תירוצי ר"ת והשטמ"ק בזה.

[תוס' (כב: ד"ה והיה), שטמ"ק (סא: ד"ה אינו)]

21. מבואר בגמ' (כב.) דאם אשו משום חציו פשיטא דאם עבד כפות לו פטור על הגדי משום דקם ליה בדרבה מיניה. מה הקשה על זה הרשב"א? ומה תירץ? וכיצד ביארו האחרונים בדעתו? מה קשה מדברי הגמ' על שיטת הר"ן בסנהדרין? וכיצד אפשר ליישב קושיא זו לפי הרשב"א?

[גמ' (כב:), רשב"א (כב: ד"ה עבד כפות), הגר"ש שקאפ, ר"ן סנהדרין (עז:)]

22. האם אמרינן קם ליה בדרבה מיניה היכא דחייב מיתה לזה ותשלומין לזה? איזה סתירה הקשו הראשונים בזה מדברי הגמ' בב"ק (כב.) בסנהדרין (ט:, עד.) ובכתובות (לא.)? כיצד אפשר ליישב קושיא זו – לפי רש"י בכתובות, לפי הריב"ם, ולפי ר"ת? באר במה נחלקו הריב"ם ור"ת.

[גמ' כתובות (לא.) ורש"י שם, תוס' ב"ק (כב: ד"ה בגדי), רש"י ב"מ (צא.), רמב"ן מכות (ב.)]

23. נחלקו ר' יהודה וחכמים אם פטור על טמון באש. מתי מודים חכמים לר' יהודה – לפי המשנה, לפי רב כהנא, ולפי רבא? מתי מודה ר' יהודה לחכמים – לפי הגמ', ולפי התוס' (לדיעה הא')?

[משנה (סא:) וגמ' שם, תוס' שם (ד"ה לפלוג), גמ' (סב.)]

24. בגמ' (כג.) הביא רבא קושית אביי דאם אשו משום חציו טמון באש היכי משכחת לה. כיצד פירש רש"י בקושית הגמ'? מה הקשה עליו השטמ"ק? מה תירץ הגרי"ז גוסטמאן לקושיתו? תן ראיה ליסוד זה מדברי הגמ' (סא:)?

[רש"י (כג. ד"ה היכי) ושטמ"ק שם, קונטרסי שיעורים, גמ' (סא:)]

25. באר גדר דין אשו משום חציו – לפי ר"ח, ולפי הרמב"ם? מה היא שיטת רש"י (סב.) בזה? באר. מה הקשה הנמוק"י על הדין דאשו משום חציו? ומה תירץ?

[ר"ח (כב.), רמב"ם הל' נזקי ממון (פי"ד הט"ו), רש"י (סב. ד"ה מאי), נמוק"י (י. ברי"ף)]

26. "הנותן דינר זהב לאשה ואמר לה הזהרי בו של כסף הוא הזיקתו משלמת של זהב." במה נחלקו התוס' והרשב"א בביאור דין זה? מה הדין אם בטש בכספתא דחבריה ושדיה בנהרא ויש עדים שהיתה מרגניתא בכספתא? באר מחלוקת התוס' והרשב"א בב' דרכים.

[תוס' (סב. ד"ה מי) ורשב"א שם (ד"ה מי), תוס' (כז: ד"ה ושמואל), רמב"ן ב"מ (פב:)]

27. "פשעה בו משלמת של כסף." באר החילוק בין הזיקתו לבין פשעה בו – לפי רש"י? מה הקשה הקצות החושן על פירוש זה משיטת ר' יהודה? כיצד ביאר הקצוה"ח את החילוק באופן אחר? איזה ראיה הביא הקצוה"ח ליסודו מדברי התוס' בכתובות (נו:)?

[רש"י (סב. ד"ה מאי), תוס' כתובות (נו: ד"ה הרי) ותוס' הרא"ש שם, קצוה"ח (סי' רצא ס"ק ד)]

28. "בעי אמימר עשו תקנת נגזל במסור או לא." וקשה אם מסור חייב מדינא דגרמי אמאי נסתפק אמימר אם עשו בו תקנת נגזל? תן ג' דרכים בביאור הספק.

[רבינו פרץ (סב. ד"ה כי), קצוה"ח (סי' שפח ס"ק ו), רבינו פרץ (סב. ד"ה לר"י), קהלות יעקב]

29. מתי חמסן פסול לעדות מדרבנן – לפי הגמ'? למה אינו פסול מה"ת משום דעובר על לא תחמוד? מה תירצו על זה התוס' בב"ק, והתוס' בסנהדרין? כיצד ביאר הגרי"ד את גדר האיסור דלא תחמוד – לפי הרמב"ם, ולפי הראב"ד? תן ב' מחלוקות הרמב"ם והראב"ד התלויין בשאלה זו.

[גמ' (סב.) ותוס' שם (ד"ה חמסן), תוס' סנהדרין (כה:), רמב"ם וראב"ד הל' גזילה (פ"א ה"ט), הגרי"ד]